KOMISSION KERTOMUS EUROOPAN PARLAMENTILLE JA NEUVOSTOLLE

Ulkona käytettävien laitteiden melupäästöjä ympäristöön koskevan jäsenvaltioiden lainsäädännön lähentämisestä 8 päivänä toukokuuta 2000 annetun Euroopan parlamentin ja neuvoston direktiivin 2000/14/EY täytäntöönpanosta ja hallinnoinnista

1.Johdanto

Ulkona käytettävien laitteiden melupäästöjä koskeva direktiivi 2000/14/EY, jäljempänä ’direktiivi’, annettiin 8. toukokuuta 2000, ja sitä on sovellettu 3. tammikuuta 2002 lähtien. Ulkona käytettävien laitteiden melupäästöjä koskeva EU:n oikeudellinen kehys on luotu yhdistämällä seitsemän erityistä tuotedirektiiviä ja kaksi testimenettelyjä koskevaa direktiiviä.

Direktiivin 20 artiklassa edellytetään, että komissio toimittaa Euroopan parlamentille ja neuvostolle kertomuksen kokemuksistaan direktiivin täytäntöönpanossa ja hallinnoinnissa. Kuultuaan kaikkia tarvittavia osapuolia, erityisesti direktiivin 18 artiklan nojalla perustettua komiteaa, komission on esitettävä päätelmänsä ja tarvittaessa tähän direktiiviin tehtävät muutokset.

Tämän perusteella komissio on arvioinut direktiiviä sen toiminta-aikana. Arvioinnissa selvitettiin direktiivin tuloksellisuutta sen perusteella, kuinka vaikuttavalla tavalla se on saavuttanut tavoitteensa, sen tehokkuutta (jonka osalta keskityttiin tutkimaan sääntelystä aiheutuvia sekä hallinnollisia kustannuksia ja hyötyjä) sekä mahdollisuuksia sen yksinkertaistamiseen ja parantamiseen, sen johdonmukaisuutta suhteessa EU:n muuhun lainsäädäntöön, sen merkityksellisyyttä sidosryhmien tarpeiden kannalta ja EU:n tason lisäarvoa.

Arvioinnin tukena käytettiin eri tietolähteitä sekä järjestettiin eri jäsenvaltioiden ja sidosryhmien kuulemisia asianomaisissa työryhmissä. Lisäksi toteutettiin useita tutkimuksia, joiden tarkoituksena oli kerätä ajantasaista tietoa soveltamisalaan kuuluvien laitteiden suorituskyvystä ja tutkia, onko tarkistuksille tarvetta ja mahdollisuutta:

·Study on the experience in the implementation and administration of Directive 2000/14/EC relating to the noise emission in the environment by equipment for use outdoors (NOMEVAL-tutkimus), 2007;

·Impact assessment on possible policy options for reviewing the Outdoor Equipment Noise Directive (ARCADIS-tutkimus), 2009;

·Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC (CEPS-tutkimus), 2013;

·Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors (ODELIA-tutkimus), 2015–2016;

·Supporting study for an evaluation and impact assessment of Directive 2000/14/EC on noise emission by outdoor equipment (VVA-tutkimus), 2017–2018.

Arvioinnin tulokset esitetään tämän kertomuksen liitteenä olevassa komission yksiköiden valmisteluasiakirjassa.

2.Direktiivin tavoite ja tärkeimmät säännökset

Direktiivillä luodaan oikeudellinen kehys EU:n markkinoille saatettavien ulkona käytettävien laitteiden melupäästöjä ympäristöön koskevien sääntöjen ja menettelyjen yhdenmukaistamiseksi. Sen tavoitteena on suojella sekä ihmisten terveyttä ja hyvinvointia että ympäristöä vähentämällä ulkona käytettävien laitteiden melupäästöjä ja edistää sisämarkkinoiden moitteetonta toimintaa yhdenmukaistamalla ulkona käytettävien laitteiden melupäästöjä koskevat vaatimukset näiden laitteiden vapaan liikkuvuuden esteiden ehkäisemiseksi.

Direktiivin päätavoitteet ovat:

·varmistetaan soveltamisalaan kuuluvien ulkona käytettävien laitteiden vapaa liikkuvuus EU:n sisämarkkinoilla

·alennetaan ulkona käytettävien laitteiden sallittuja melutasoja sekä kansalaisten terveyden ja hyvinvoinnin että ympäristön suojelemiseksi